நயினாதீவு தில்லைவெளி பிடாரி அம்பாள் ஆலயம்

நயினாதீவு தில்லைவெளி பிடாரி அம்பாள் ஆலயம் (Nainativu Thillaiveli Sri Pidari Ambal Temple) இலங்கையின் வடக்கே யாழ்ப்பாண மாவட்டம், நயினாதீவின் தென்மேற்கு மூலையில் தில்லைவெளியில் (யாழ்ப்பாணத்தில் இருந்து  37 கிமீ) கடற்கரை அருகே அமைந்துள்ள கோவில் ஆகும்.

ஆலய உருவாக்கமும் அமைப்பும்
ஐரோப்பியர் காலத்தில் பெரிய கோவில்களுக்கு செல்வதற்கு  அச்சப்பட்ட மக்கள் கிராமியத் தெய்வங்களின் வழிபாட்டில் அதிகளவு நாட்டங் கொண்டு வழிபட்டனர். அக்காலத்திலேயே இற்றைக்கு 175 ஆண்டுகளுக்கு முன்பு வை. ஆறுமுகம் என்பவர் கடற்கரையோரத்தில் பேழையில் இருந்த அம்பாளை எடுத்து பூவரசம் மரநிழலில் வைத்து மரந்தடி பனை ஓலைகளால் வேய்ந்து அம்பாளிற்கான ஆலயத்தை அமைத்தார் எனவும், பின் சுண்ணாம்பு, மண் கலந்து கட்டுவித்தார் எனவும் இவை  1845 ஆம் ஆண்டு நடைபெற்றதாகவும் குறிப்பிடப்படுகிறது. அவரது மகன்  ஆ.சிவசம்பு என்பவரால் 1952 இல் அர்த்த மண்டபம் 18.5×18 அடி அளவு பரிமானத்தில் அமைக்கப்பட்டது. தொடர்ந்து 2004 இல் 40.5×26 அடி அளவுகளைக்கொண்ட மகா மண்டபம் காளி அம்மன் உருவச்சிற்பங்களும் முன்வாசலில் மகிடாசுரனை சங்காரம்  செய்த சிங்கத்தின் மீது அமர்ந்த பிடாரி அம்மனும், முருகனும், பிள்ளையாரும் நாக சிற்பங்களும் என நிர்மாணிக்கப்பட்டன.

பிடாரி அம்பாளின் கருவறை

கருவறையில் வீற்றிருக்கும் பிடாரி அம்பாள் பார்ப்பதற்கு கருங்கல்லில் அமைந்தது போல் கறுப்பாக கோபமுடையவளாக காணப்படுகிறது. எனினும்  அம்பாள் செஞ்சந்தனக்கட்டை அல்லது தில்லை மரத்தினால் ஆனவள் என குறிப்பிடப்படுகிறது.

திருக்குளிர்த்தி பொங்கலும் வேள்வித் திருவிழாவும்

வைகாசி மாதத்தில் நயினாதீவு மக்கள் கும்பஸ்தானம் ஆரம்ப நாள்முதல் ஒருநேர உணவோடு விரதமிருந்து அம்பாளின் மகாவேள்வி கண்டு விநாயகப்பானை அமுதுண்டு விரதம் துறப்பர்.

வைகாசி விசாகத்துடன் கூடிய ஒரு வெள்ளிக்கிழமை கும்பஸ்தானத்துடன் தொடங்கும் திருவிழாவின் ஏழாம் நாள் நயினை வாழ் சைவ அடியார்களின் இல்லங்களில் சென்று தண்டல் நிகழ்வு இடம்பெறும். எட்டாம் நாள் வெள்ளிக்கிழமை யாழ் நகர தர்மகர்த்தாக்களின் பரம்பரை வணிக நிலையத்திலிருந்து விநாயகப்பானை எழுந்தருளி  (வேள்வித்திரவியங்கள், இளநீர், பொங்கல் பண்டங்கள், பழங்கள் உட்பட) கோவிலை வந்தடையும். 

மறு நாள்(ஒன்பதாம் நாள்) சனிக்கிழமை காத்தவராயன் கும்பம் வீதியுலா வந்தடைந்ததும் பொங்கல் தொடங்கும். தொடர்ந்து சிறப்புத் திரவிய சங்காபிடேகமும் பொன்பதித்த வலம்புரிச்சங்கால் மூலிகை அபிடேகமும் அம்பாளுக்கு இடம்பெறும். குருமணிகளின் வேதாகமங்கள் முழங்க வேள்விக்குண்டம் சுடர் விட்டெரியும். இளநீர், பால், தயிர், பஞ்சாமிர்தங்கள் கொண்டு அம்பாள் குளிர்விக்கப்படுவாள். அடியவர்கள் தங்கள் நேர்த்திக் கடன்களை நிறைவேற்றி அம்பாளிடம் வேண்டுகை செய்வார்கள். மூலஸ்தான, எழுந்தருளி அம்பாளுக்காக உருவகிக்கப்பட்ட பிரதான கும்பங்கள் சுற்றி வந்து கும்ப நீர் ஊற்றப்படும். அதன்பின் காத்தவராயன் மடை விநாயகப்பானை பொங்கல், முக்கனிகள் பரப்பப்பட்டு அடியவர்களின் படையலும் அம்பாளுக்கு அர்ச்சிக்கப்பட்டு மிருக பலிக்குப் (1950ஆம் ஆண்டுடன் நிறுத்தப்பட்டது) பதில் நீத்துப்பூசணி வெட்டப்பட்டு குருமணிகள் பஞ்சதீர்த்தம் தெளித்து மலர் தூவுவதுடன் தீப ஆராதனை இடம்பெற்று வருடாந்த திருக்குளிர்த்திப் பொங்கல் வேள்வித் திருவிழா இனிதே நிறைவுறும். அடியவர் காணிக்கை பொருட்கள் ஏலத்தில் விடப்படுவதுடன் அன்றிரவு கும்ப உத்தாபனமும் பத்தாம் நாள் பிராயச்சித்தமும்  இடம்பெறும்.

நித்திய பூசை, விசேட பூசைகளுடன் மாதந்தோறும் பல்வேறு விழாக்களும் அம்பாளுக்கு சிறப்பாக செய்யப்படுகிறது. எனினும் கோவில் ஆரம்பித்த காலத்தில் வைகாசி வேள்விப் பொங்கலும், சித்திரை வருடப்பிறப்பும் மட்டுமே விசேட திருவிழாவாக செய்யப்பட்டது.

மேற்கோள்கள்

கிராமக் கோயில்கள்
இலங்கையில் உள்ள அம்மன் கோயில்கள்
யாழ்ப்பாண மாவட்டத்தில் உள்ள கோயில்கள்